
Comunicat de presă
58,66% rata de promovare la nivel național a concursului național de titularizare, sesiunea 2020 
(înainte de contestații)
Ministerul Educației și Cercetării a publicat pe site-ul titularizare.edu.ro rezultatele obținute de cadrele didactice care au susținut proba scrisă din cadrul concursului pentru ocuparea posturilor didactice din învățământul preuniversitar - sesiunea 2020 (înainte de înregistrarea contestațiilor).
· Procentul notelor peste 7 (șapte) obținute de candidații care au susținut proba scrisă este de 58,66%, superior în raport cu procentele consemnate în ultimii trei ani: 46,86% în 2019, 47,40% în 2018, respectiv 45,73% în 2017.
· 239 de candidați au obținut nota 10, iar 14.269 de candidați au obținut note între 7 și 9,99.
· La proba scrisă din cadrul concursului național pentru ocuparea posturilor didactice din învățământul preuniversitar s-au prezentat 27.002 candidați din totalul de 30.113 de candidați înscriși.
· În centrele de evaluare au fost notate 24.732 de lucrări, întrucât: 2.145 de candidați s-au retras din concurs din motive personale sau medicale, în conformitate cu prevederile metodologiei, 32 de candidați au fost eliminați, iar lucrările a 93 de candidați au fost anulate din motive legate de nerespectarea metodologiei. Candidații eliminați pentru fraudă sau tentativă de fraudă nu vor fi repartizați pe posturi didactice în anul școlar 2020-2021.
· Din promoția curentă, 58,38% dintre candidați au obținut note peste 7 (șapte) - (46,79% în 2019, 46,83% în 2018, respectiv 43,07% în 2017).
Totodată, menționăm faptul că în următoarele județe s-a înregistrat o rată de promovare (promoția curentă și promoțiile precedente) de peste 64%, astfel: Cluj – 69,66%, Dolj – 65,57%, Brașov – 64,16%. În Capitală, procentul de promovare înregistrat este de 64,43%.

În județul GORJ, din 354 de lucrări au fost evaluate 353, una fiind anulată. 206 lucrări au fost evaluate cu note peste 7 (șapte) reprezentând un procent de 58,36 %, iar un număr de 90 de candidați au fost notați între 5 (cinci) și 7 (șapte), reprezentând 25,49 %. 57 de candidați au fost notați sub 5 (cinci), aceștia rămânând fără dreptul de a mai preda ca profesori suplinitori în anul școlar 2020-2021 (16,16%).
Șase candidați la concursul de titularizare pe post din județul Gorj au obținut nota 10. Disciplinele au fost Educație plastică (1), Învățământ preșcolar (3),Religie (2).
Contestațiile pot fi depuse la sediile inspectoratelor școlare județene sau transmise prin mijloace electronice în zilele de 4 august, după afișarea rezultatelor, până la ora 21:00, respectiv 5 august, până la ora 12:00. Rezultatele finale se afișează la sediile inspectoratelor școlare județene și pe site-ul menționat anterior, în data de 11 august.
Pentru angajarea pe perioadă nedeterminată (titularizare), candidații trebuie să obțină la proba scrisă minimum nota 7 (șapte), iar pentru angajarea pe perioadă determinată (suplinire), minimum nota 5 (cinci).
Repartizarea candidaților pe posturile didactice de predare vacante, publicate pentru angajare pe perioadă nedeterminată, în ordinea descrescătoare a notelor obținute la proba scrisă, se realizează în ședințe publice sau on-line, organizate de către inspectoratele școlare în intervalul 12 - 14 august.

